Nettali 43: Yosuwe lañuy def njiit
MUSAA dafa bëgg a dem Kanaan ak waa Israyil. Lii la ñaan Yexowa : ‘ Yexowa, may ma, ma jéggi dexu Yurdan, te gis réew mu baax mi. ’ Waaye Yexowa ne ko : ‘ Léegi, doy na ! Bu ma waxati loolu ! ’ Ndax xam nga lu tax Yexowa wax ko loolu ?
Li xewoon bi Musaa dóoree xeer bi moo tax. Ndax yaa ngi fàttaliku ne moom ak Aaroona màggaluñu woon Yexowa ? Waxuñu woon mbooloo mi ne Yexowa moo génne woon ndox mi ci xeer bi. Loolu moo tax Yexowa wax ne duñu dem Kanaan.
Bi Aaroona gaañoo, am na ay weer léegi. Lii la Yexowa wax Musaa : ‘ Jëlal Yosuwe. Indi ko mu taxaw ci kanamu Eleyasar, saraxalekat bi, ak mbooloo mi, ba pare waxal ñépp ne Yosuwe mooy nekk njiit bi léegi. ’ Ni nga ko gise fii Musaa def na lépp li ko Yexowa wax.
Lii la Yexowa wax Yosuwe : ‘ Nanga am fit, bul ragal. Dinga yóbbu waa Israyil ba ci biir réew mi ma leen dig, maanaam Kanaan. Dinaa ànd ak yow. ’
Ginnaaw loolu, Yexowa wax na Musaa mu yéeg ci kow tundu Nebo ci réewu Mowab. Foofu Musaa gis na ci ginnaaw dexu Yurdan réew mu rafet moomu tudd Kanaan. Yexowa ne ko : ‘ Lii mooy béréb bi ma digoon doomi Ibraayma, Isaaxa ak Yanqóoba. Bàyyi naa la nga gis ko, waaye doo ci dugg. ’
Ci kow tundu Nebo boobu la Musaa gaañu. Amoon na 120 at, fekk amoon na doole ba tey te mën a gis bu baax. Mbooloo mi yépp daldi ko jooy. Waaye léegi Yosuwe moo nekk seen njiit. Mbooloo mi kontaan na ci loolu.
Nombres 27:12-23; Deutéronome 3:23-29; 31:1-8,14-23; 32:45-52; 34:1-12.
Laaj yi
- Xoolal li ñuy wone foofu. Ñaari góor ñi nekk ak Musaa, ñan lañu ?
- Lan la Yexowa wax Yosuwe ?
- Lu tax Musaa yéeg ci kow tundu Nebo, te lan la ko Yexowa wax ?
- Ñaata at la Musaa amoon bi mu deewee ?
- Lu tax xolu nit ñi jeex, waaye lu waral ñu kontaan it ?
Leneen li ñu mën a laaj
- Jàngal Nombres 27:12-23.
Ban liggéey bu diis la Yexowa dénk Yosuwe, te naka la Yexowa wonee tey ji ne dafay toppatoo bu baax mbooloom (Nomb. 27:15-19; Jëf. 20:28; Yaw. 13:7) ?
- Jàngal Deutéronome 3:23-29.
Lu tax Yexowa bàyyiwul Musaa ak Aaroona ñu dem ci réew mi mu digoon waa Israyil, te lan lañu mën a jàng ci loolu (Deut. 3:25-27; Nomb. 20:12, 13) ?
- Jàngal Deutéronome 31:1-8, 14-23.
Li Musaa mujj wax waa Israyil, naka lay wonee ne nangu woon na yar bi ko Yexowa yaroon (Deut. 31:6-8, 23) ?
- Jàngal Deutéronome 32:45-52.
Kàddu Yàlla, lan la war a def ci suñu dund (Deut. 32:47; Lév. 18:5; Yaw. 4:12) ?
- Jàngal Deutéronome 34:1-12.
Dëgg la Musaa masul gis Yexowa ci boppam, waaye ba tey, lan la Deutéronome 34:10 wone lu jëm ci diggante bi mu amoon ak Yexowa (Gàdd. [Ex.] 33:11, 20; Nomb. 12:8) ?
wol_Latn wol_Latn wol_Latn wol_Latn wol_Latn wol_Latn wol_Latn oci_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn